S-350/2015

Mál þetta, sem dómtekið var 9. september síðastliðinn, var höfðað með ákæru ríkissaksóknara, útgefinni 5. júní síðastliðinn á hendur Í-kk-þgf Á-kk-þgf G-kk-þgf, Reykjavík, „fyrir eftirfarandi brot framin aðfaranótt laugardagsins 17. maí 2014 í Reykjavík:

1. Umferðarlagabrot, með því að hafa ekið bifreiðinni PL-707 sviptur ökurétti, norður Eiríksgötu við Skólavörðuholt í Reykjavík, uns lögreglumaðurinn A K-kk-nf stöðvaði aksturinn við fyrrnefnda götu.

Telst þetta varða við 1. mgr. 48. gr., sbr. 1. mgr. 100. gr. umferðarlaga nr. 50/1987.

2. Lögreglulagabrot og hættubrot, með því að hafa er lögreglumaðurinn A hafði afskipti af akstri ákærða í framangreint skipti eigi farið að fyrirmælum lögreglumannsins um að drepa á bifreiðinni PL-707 heldur ekið bifreiðinni af stað og ekið henni um áttatíu og fimm metra á sama tíma og lögreglumaðurinn reyndi að koma í veg fyrir áframhaldandi akstur ákærða en ákærði varnaði því að lögreglumaðurinn kæmist inn í bifreiðina og að kveikjuláslyklunum og varð ekki við ítrekuðum fyrirmælum lögreglumannsins um að stöðva bifreiðina heldur jók hraða hennar. Meðan á akstri ákærða stóð frá Eiríksgötu og norður Frakkastíg að innkeyrslu við Tækniskólann, þar sem akstrinum lauk, var lögreglumaðurinn með fæturna á síls bifreiðarinnar og hékk á opinni ökumannshurðinni sem sveiflaðist til og frá. Með þessu stofnaði ákærði lífi og heilsu lögreglumannsins í augljósan háska á ófyrirleitinn hátt.

Telst þetta varða við 1. mgr. 19. gr., sbr. 41. gr. lögreglulaga nr. 90/1996 og 4. mgr. 220. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði hefur fyrir dómi skýlaust játað að hafa framið brot þau sem honum eru gefin að sök í ákærunni og er játning hans studd sakargögnum. Það eru því efni til að leggja dóm á málið samkvæmt 1. mgr. 164. gr. laga um meðferð sakamála nr. 88/2008. Samkvæmt þessu verður ákærði sakfelldur fyrir brotin sem eru réttilega færð til refsiákvæða í ákærunni.

Ákærði var dæmdur í 60 daga skilorðsbundið fangelsi 13. febrúar 2015. Þá var hann sektaður 21. nóvember 2014 fyrir umferðar- og fíkniefnalagabrot. Að öðru leyti er ekki þörf á að rekja sakaferil hans. Refsing ákærða nú verður ákveðin samkvæmt 77. gr. almennra hegningarlaga auk þess sem honum verður gerður hegningarauki samkvæmt 78. gr. sömu laga. Þá verður skilorðsdómurinn tekinn upp og dæmdur með þessu máli, sbr. 60. gr. nefndra laga. Að þessu virtu verður refsing ákærða ákveðin fangelsi í 6 mánuði sem bundin skal skilorði eins og segir í dómsorði.

Þá verður ákærði dæmdur til að greiða sakarkostnað, málsvarnarþóknun skipaðs verjanda síns og þóknun verjanda síns á rannsóknarstigi, allt eins og í dómsorði greinir. Þóknanir verjendanna eru ákveðnar með virðisaukaskatti.

A-kk-nf Í-kk-nf héraðsdómari kvað upp dóminn.

D ó m s o r ð :

Ákærði, Í-kk-nf Á-kk-nf G-kk-nf, sæti fangelsi í 6 mánuði, en fresta skal fullnustu refsingarinnar og falli hún niður að liðnum 2 árum frá deginum í dag að telja, haldi ákærði almennt skilorð 57. gr. almennra hegningarlaga nr. 19/1940.

Ákærði greiði 61.500 krónur í sakarkostnað, málsvarnarþóknun skipaðs verjanda síns, S-kk-ef K-kk-ef K-kk-ef hrl., 81.840 krónur og þóknun verjanda síns á rannsóknarstigi, P-kk-ef K-kk-ef hdl., 81.840 krónur.

A-kk-nf Í-kk-nf